Bandiet aangekla van bewaarder se moord ná ontsnappingsdramaCasey White en Vicky White. Die twee is nie verwant nie. (Foto: Twitter) ’n Amerikaanse gevangene wat onlangs ’n landwye soektog ontketen het nadat hy saam met ’n korrektiewediensbeampte uit ’n tronk in Alabama ontsnap het, word nou van haar moord aangekla. Maroela Media het vroeër berig dat Vicky White en Casey White (geen verwantskap nie) na bewering in ’n romantiese verhouding betrokke was toe hulle einde April verdwyn het. Die twee is ŉ paar dae later by ’n hotel gewaar voordat ’n wenk by die polisie ingedien is. Vicky (56) het ŉ skietwond aan die kop opgedoen en owerhede het vroeër gesê dat sy haarself geskiet het kort nadat die polisie haar en Casey (38) in Indiana opgespoor het, waar hul motor in ’n sloot beland het. Sy is later in die hospitaal dood verklaar. Casey, wat ten tyde van die voorval reeds op aanklag van moord tereggestaan het, is op die toneel in hegtenis geneem. Chris Connolly, distriksprokureur van Lauderdale County, het Dinsdag bevestig dat Casey nou van Vicky se skietdood aangekla word. CBS News berig die akte van beskuldiging beweer dat Casey Vicky se dood tydens die ontsnapping veroorsaak het. Die klagstaat spesifiseer nie wie die sneller getrek het nie. Ingevolge wetgewing in Alabama kan ŉ moordklag aanhangig gemaak word as iemand “die dood van enige ander persoon veroorsaak” terwyl só ŉ persoon by sekere ander misdade betrokke is. Dit sluit misdade soos ontsnapping in, of as die persoon “roekeloos betrokke is by gedrag wat ŉ ernstige risiko van dood vir ŉ ander persoon kan skep”. Die verdedigingsprokureur Mark McDaniel het in ’n verklaring gesê die beskuldigde sal onskuldig pleit. Die verdediging het voorheen die blaam vir die ontsnapping op Vicky gepak en aangevoer dat Casey in Vicky se “sorg en bewaring” was toe die twee verdwyn het. Vicky het destyds gesê dat sy die gevangene vir geestesgesondheidsevaluering vervoer, maar owerhede het later vasgestel dat daar geensins so ŉ afspraak was nie. Vriende en kollegas van Vicky – wat 16 jaar lank vir die kantoor van korrektiewe dienste gewerk het – het gesê hulle is “verward” oor Vicky se betrokkenheid by die gevangene wat reeds 75 jaar tronkstraf vir verskeie misdade uitdien.